Papersnake/gushiwen huggingface dataset:
和子瞻记梦二首
苏辙（宋代）

兄从南山来，梦我南山下。
探怀出诗卷，卷卷盈君把。
诗词古人似，弟则吾弟也。
相与千里隔，安得千里马。
携手上南山，不知今乃夜。
晨鶪隔墙唱，欹枕窗月亚。
百语记一词，秋菊悲蛩吒。
此语鲍谢流，平日我不暇。
我本无此诗，嗟此谁所借。
明日再游又赋
陆游（宋代）

舟中如甑炊，端坐畏暍死。
未能踏增冰，且复呼艇子。
纤纤新月低，玉桨沈野水。
微风生苹末，尘抱真一洗。
可怜黄山塔，突兀暮烟里，依然十年前，看我行万里。
两浆且勿摇，横舟小滩尾。
得诗偶长吟，宿鹭为惊起。
丁卯正月十六日作舞漪亭于池上尽废蔬畦植花数十本
洪适（宋代）

二年倥偬缓归期，漫作新亭接舞漪。举郡定嗤推不去，故山已讶到何迟。

园官不属藜苋腹，花史好呈桃李姿。待得浮萍是飞絮，谁能爱树一相思。
和此阳先生感兴诗二十首
刘黻（宋代）

交游重金石，里巷毋泛寻。
胸中抱明镜，妍丑不相侵。
热交但以抱，冷交惟其心。
势利易苟合，道义难力任。
咏春发真趣，邀月开凡襟。
夷险只一节，难鸣风雨林。
闻汤户部讣哭之以诗得七章 其七
姚燮（清代）

一哭潘山阳，再哭张松寥。元气泄尾闾，一逝无还潮。

剜心沥悲血，容发吾日彫。恃有孤蝉存，尚识哀蛩号。

子复骑箕星，去与游逍遥。逍遥不在天，亦不在尘壒。

真灵有洞府，其境八埏外。亮无三十年，重当续良会。

转忧吾死后，子谪还为人。纵我再谪世，未必同前因。

万使见如昔，见亦何知亲。见之且即亲，来生岂无死？

浩浩生死悲，茫茫劫安止？
符倅同游雁荡赓其所和范相游山韵
吴芾（宋代）

高才独立万夫却，险语磨崖山鬼愕。
翕然万口竞流传，一字谁能加笔削。
自怜庸钝百不聪，晚来喜见人中龙。
更看挥翰光夺目，恍如海蜃浮青红。
一时闻望已难攀，相见平居养浩然。
慷慨胸襟包海岳，轩昂高义薄云天。
散材不谓蒙知遇，孤迹何期遂保全。
碌碌未能酬国士，正惭他日尉通泉。
送友人还洛
李端（唐代）

去国渡关河，蝉鸣古树多。平原正超忽，行子复蹉跎。

去事不可想，旧游难再过。何当嵩岳下，相见在烟萝。
江畔独步寻花·其五
杜甫（唐代）

黄师塔前江水东，春光懒困倚微风。
桃花一簇开无主，可爱深红爱浅红？
风定示苏汝载
韩上桂（明代）

昨夜天风生怒号，搅乱树木声颾颾。鲸鲵尾击古壁上，馀波灭没鳣鲔逃。

今朝风定涛亦息，大鱼小鱼空濈濈。枝柯胶扰气未平，枯皮摧裂冻犹涩。

顾我浮生靡根蒂，萍踪漂泊安所系。奈何与水族争波涛，久念精魂倍惊悸。
早春泛舟西湖用遗山泛舟大明湖韵
魏之琇（清代）

吴侬不唾西湖水，爱此渟泓三十里。东风吹船向天上，凫雁迎人飞欲起。

两堤如带横弯弯，十二画桥连玦环。红楼翠馆天半出，倒影浮动烟波间。

晚来系棹西泠渡，油碧香车松柏路。水佩风裳不可要，兰襟柳带愁烟露。

孤山梅花别有情，邀我虚亭散余步。夕阳澹澹天悠悠，寒渚无人见双鹭。

沈吟往日林逋仙，踪迹吾宗同仲先。草庐入画已千载，我来放歌空叩舷。

笺天愿乞烟霞福，小住蓬莱五百年。
拟行行重行行诗
陆机（魏晋）

悠悠行迈远。戚戚忧思深。
此思亦何思。思君徽与音。
音徽日夜离。缅邈若飞沈。
王鲔怀河岫。晨风思北林。
游子眇天末。还期不可寻。
惊飙褰反信。归云难寄音。
伫立想万里。沈忧萃我心。
揽衣有余带。循形不盈衿。
去去遗情累。安处抚清琴。
西湖杂兴二首
高翥（宋代）

城中无处听蝉鸣，短策轻鞋晚出城。
行到柳限松影下，恰才闻得两三声。
郢城怀古
李百药（唐代）

客心悲暮序，登墉瞰平陆。
林泽窅芊绵，山川郁重复。
王公资设窅，名都拒江隩。
方城次北门，溟海穷南服。
长策挫吴豕，雄图竞周鹿。
万乘重沮漳，九鼎轻伊谷。
大蒐云梦掩，壮观章华筑。
人世更盛衰，吉凶良倚伏。
遽见邻交断，仍睹贤臣逐。
南风忽不尽，西师日侵蹙。
运圮属驰驱，时屯恣敲扑。
莫救夷陵火，无复秦庭哭。
鄢郢遂丘墟，风尘俄惨黩。
狐兔时游戏，霜露日沾沐。
钓渚故池平，神台尘宇覆。
阵云埋夏首，穷阴惨荒谷。
怅矣舟壑迁，悲哉年祀倏。
虽异三春望，终伤千里目。
结客少年场
邹登龙（宋代）

并儿任气侠，年少肝胆雄。
锦臂金弹丸，银鞍玉花骢。
腰插三尺剑，手开二石弓。
轻生重大义，一战朔庭空。
斩取戎王头，捷奏甘泉宫。
途次三绝
寇准（宋代）

秋风故关路，蝉噪日斜时。
有客驱征马，茫茫天一涯。
酬翰林白学士代书一百韵
元稹（唐代）

昔岁俱充赋，同年遇有司。八人称迥拔，两郡滥相知。
逸骥初翻步，鞲鹰暂脱羁。远途忧地窄，高视觉天卑。
并入红兰署，偏亲白玉规。近朱怜冉冉，伐木愿偲偲。
鱼鲁非难识，铅黄自懒持。心轻马融帐，谋夺子房帷。
秀发幽岩电，清澄隘岸陂。九霄排直上，万里整前期。
勇赠栖鸾句，惭当古井诗。多闻全受益，择善颇相师。
脱俗殊常调，潜工大有为。还醇凭酎酒，运智托围棋。
情会招车胤，闲行觅戴逵。僧餐月灯阁，醵宴劫灰池。
胜概争先到，篇章竞出奇。输赢论破的，点窜肯容丝。
山岫当街翠，墙花拂面枝。莺声爱娇小，燕翼玩逶迤。
辔为逢车缓，鞭缘趁伴施。密携长上乐，偷宿静坊姬。
僻性慵朝起，新晴助晚嬉。相欢常满目，别处鲜开眉。
翰墨题名尽，光阴听话移。绿袍因醉典，乌帽逆风遗。
暗插轻筹箸，仍提小屈卮。本弦才一举，下口已三迟。
逃席冲门出，归倡借马骑。狂歌繁节乱，醉舞半衫垂。
散漫纷长薄，邀遮守隘岐。几遭朝士笑，兼任巷童随。
苟务形骸达，浑将性命推。何曾爱官序，不省计家资。
忽悟成虚掷，翻然叹未宜。使回耽乐事，坚赴策贤时。
寝食都忘倦，园庐遂绝窥。劳神甘戚戚，攻短过孜孜。
叶怯穿杨箭，囊藏透颖锥。超遥望云雨，摆落占泉坻。
略削荒凉苑，搜求激直词。那能作牛后，更拟助洪基。
唱第听鸡集，趋朝忘马疲。内人舆御案，朝景丽神旗。
首被呼名姓，多惭冠等衰。千官容眷盼，五色照离披。
鹓侣从兹洽，鸥情转自縻。分张殊品命，中外却驱驰。
出入称金籍，东西侍碧墀。斗班云汹涌，开扇雉参差。
切愧寻常质，亲瞻咫尺姿。日轮光照耀，龙服瑞葳蕤。
誓欲通愚謇，生憎效喔咿。佞存真妾妇，谏死是男儿。
便殿承偏召，权臣惧挠私。庙堂虽稷契，城社有狐狸。
似锦言应巧，如弦数易欺。敢嗟身暂黜，所恨政无毗。
谬辱良由此，升腾亦在斯。再令陪宪禁，依旧履阽危。
使蜀常绵远，分台更嶮巇.匿奸劳发掘，破党恶持疑。
斧刃迎皆碎，盘牙老未萎。乍能还帝笏，讵忍折吾支。
虎尾元来险，圭文却类疵。浮荣齐壤芥，闲气咏江蓠。
阙下殷勤拜，樽前啸傲辞。飘沈委蓬梗，忠信敌蛮夷。
戏诮青云驿，讥题皓发祠。贪过谷隐寺，留读岘山碑。
草没章台阯，堤横楚泽湄。野莲侵稻陇，亚柳压城陴。
遇物伤凋换，登楼思漫瀰。金攒嫩橙子，瑿泛远鸬鹚。
仰竹藤缠屋，苫茆荻补篱。面梨通蒂朽，火米带芒炊。
苇笋针筒束，鯾鱼箭羽鬐。芋羹真底可，鲈鲙漫劳思。
北渚销魂望，南风著骨吹。度梅衣色渍，食稗马蹄羸。
院榷和泥碱，官酤小麹醨。讹音烦缴绕，轻俗丑威仪。
树罕贞心柏，畦丰卫足葵。坳洼饶尰矮，游惰压庸缁。
病赛乌称鬼，巫占瓦代龟。连阴蛙张王，瘴疟雪治医。
我正穷于是，君宁念及兹。一篇从日下，双鲤送天涯。
坐捧迷前席，行吟忘结綦。匡床铺错绣，几案踊灵芝。
形影同初合，参商喻此离。扇因秋弃置，镜异月盈亏。
壮志诚难夺，良辰岂复追。宁牛终夜永，潘鬓去年衰。
溟渤深那测，穹苍意在谁。驭方轻騕袅，车肯重辛夷。
卧辙希濡沫，低颜受颔颐。世情焉足怪，自省固堪悲。
溷鼠虚求洁，笼禽方讶饥。犹胜忆黄犬，幸得早图之。
六祖传付偈颂 其五 二祖
黄裳（宋代）

宿来缘累尚相拘，何事圆成未自如。十地三乘谁便了，了时犹待到无无。
盘居六章
项安世（宋代）

渐以中上，屯以正行。
匪盘之异，惟物之情。
任醉
元稹（唐代）

本怕酒醒浑不饮，因君相劝觉情来。

殷勤满酌从听醉，乍可欲醒还一杯。
康秋惠诗和其韵二首 其一
杜范（宋代）

春入桃园日正迟，怀人何以慰朝饥。自怜官事冥烦日，却是诗人得句时。
食鲙
李处权（宋代）

设网机关密，磨刀意气粗。令人思洛鲤，愧客问江鲈。

豆曲偏相与，橙齑未可无。相从频莫厌，乘兴不烦呼。
宋孺人挽词
王十朋（宋代）

晚岁归来奉伯鸾，力将勤俭济艰难。鹿车共挽甘从鲍，熊胆亲调欲慕韩。

镜里玉容犹未老，梦中银漏忽惊残。通家贱子非房杜，长记登门酒尽欢。
古邑二首
宋祁（宋代）

古邑蓬池上，私居市道邻。
初抛三釜粟，来作一廛民。
乞火黔薪突，繙经振隙尘。
何从复何去，更欲问圆神。
次韵酬龚深甫二首
王安石（宋代）

握手东冈雪满簪，後期惆怅老吴蚕。
芳辰一笑真难值，暮齿相思岂久堪。
他日杜诗传渭北，几时周宅对漳南。
百年邂逅能多少，且可勤来共草庵。
渡湘江
杜审言（唐代）

迟日园林悲昔游，今春花鸟作边愁。
独怜京国人南窜，不似湘江水北流。
同龙友石门洞观瀑布歌
邢昉（明代）

谢公昔为永嘉守，永嘉山水世无有。朝登绿嶂兴未已，暮踏孤无徘徊久。

惠连始入西池梦，斤斧还搜石门洞。阗寂初从兕虎游，幽闲忽听鸣琴哢。

乱山夹岸清溪奔，双峰对起开一门。入门曲屈尽奇奥，谽谺古洞摇心魂。

岩上瀑流白云舞，乍飞疑雪更疑雾。一道飘摇落千尺，银河疋练何足数。

飞流直下声淅沥，登潭孤石相戛击。随风散漫入林壑，并作寒烟润苍壁。

摩崖字画纷朦胧，赋咏无如天宝工。漫游已镌晁美叔，避暑复勒苏才翁。

我亦清夏来绝境，瀑雪潭光两相映。挂席仍悬碧海心，扪罗已得青田令。

古人没后空流水，仙吏爱奇数过此。绝顶相看一惘然，裹粮策杖从兹始。
登凉州尹台寺
岑参（唐代）

胡地三月半，梨花今始开。
因从老僧饭，更上夫人台。
清唱云不去，弹弦风飒来。
应须一倒载，还似山公回。
鹧鸪天（晨起，忽见大镜，睹物思人，有感而作）
赵长卿（宋代）

睡觉扶头听晓钟。隔帘花雾湿香红。翠摇钿砌梧桐影，暖透罗襦芍药风。

闲对影，记曾逢。画眉临镜霎时间。相思已有无穷恨。忍见孤鸾宿镜中。
夏云峰（初秋有作）
赵长卿（宋代）

露华清。天气爽、新秋已觉凉生。朱户小窗，坐来低按秦筝。几多妖艳，都总是、白雪余声。那更、玉肌肤韵胜，体段轻盈。

照人双眼偏明，况周郎、自来多病多情。把酒为伊，再三著意须听。销魂无语，一任侧耳与心倾。是我不卿卿，更有谁可卿卿。
次韵少激甘露降太守居桃叶上
黄庭坚（宋代）

金茎甘露荐斋房，润及边城草木香。
蕡实叶间天与味，成蹊枝上月翻光。
群心爱戴葵倾日，万事驱除叶陨霜。
玉烛时和君会否，旧臣重叠起南荒。
沁园春 寄题徐道力玉禾堂
黄永（清代）

四海浮鸥，一身落叶，何事堪凭。叹辋川烟水，徒供入画，桃源鸡犬，莫渡迷津。

金谷风尘，铜驼荆棘，那处青山可卜邻。君何幸，有玉禾片地，松菊长存。

草堂风味萧森。敢唤作、羲皇以上民。羡江干车马，谁人问字，筵前樽酒，有客携琴。

春草能花，秋虫自语，一榻清风且曲肱。他年过，记登斯堂也，心旷神清。
答友人二首
戴仔（宋代）

著书非为进，岁久漫成编。
道遇言非赘，身幽志自坚。
种瓜新学圃，艺稻晚知田。
吾事未多阙，衣裾莫浪褰。
晚坐披云亭柬少北
薛雍（明代）

舟绕孤城回海濆，松林清翠郁春云。草中籍籍烟霞气，石上粼粼鸟篆文。

野水连桥唐刺史，西风吹殿马将军。閒来常倚山亭望，细数江天白鹭群。
喜遇陈曼生明府
马鼎梅（清代）

几年别梦绕沧洲，此日逢君破旅愁。自爱养闲辞幕府，人传余旅动诸侯。

襟怀不为贫来减，笔墨多从冷处留。何怪浮沈下僚属，声名官职两相仇。
木兰花·拟古决绝词柬友
纳兰性德（清代）

人生若只如初见，何事秋风悲画扇。等闲变却故人心，却道故人心易变。(一作：却道故心人易变)
骊山语罢清宵半，泪雨霖铃终不怨。何如薄幸锦衣郎，比翼连枝当日愿。(一作：泪雨零 / 夜雨霖)
宿滴水岩怀赵德麟和壁间韵
李之仪（宋代）

瀑水泻灵窦，铿锵韶濩音。树深猿啸月，山迥鸟归林。

一曲广陵散，再歌梁甫吟。天边有鸿雁，莫寄此时心。
工部尚书致仕王懿敏公挽词
王珪（宋代）

慷慨当年论太平，谏书虽在已尘生。
三秋胜气横金甲，半夜离歌掩玉笙。
许下绿槐空自老，匣中长剑为谁鸣。
壮图示就冠先挂，从此无由听履声。
罗浮即景
孙钦臣（宋代）

巨鳌掀钓去，何代泛蓬瀛。百里风光积，崇朝香气横。

盘根争耸拔，峻岭共峥嵘。伞盖千重出，笙竽万籁声。

望高南镇越，势远北归溟。涧险难穷路，花多不记名。

寒流飞白练，怪石叠苍琼。雨向山腰下，云从洞口生。

乔松随岁古，异卉逐时荣。近逼天风冷，遥瞻海日明。

淡烟轻纠素，修蔓密垂缨。泉涌知无尽，崖危讶欲倾。

深沈宜造化，顷刻变阴晴。游客逢岩住，归僧带月行。

更寻应有分，再到已忘情。但恐看难遍，须知画不成。

惜哉居绝域，不得视公卿。
过马光禄旧寓
皇甫汸（明代）

一区西接禁城垣，大隐曾于此避喧。过客尚思文举座，居人犹说李膺门。

清泉自绕花间去，幽鸟如窥户里言。家本秦川遥不见，重来翻谓是迷源。
送人礼宝陁
梵琦（元代）

万种千般在一心，宝陁岩上觅观音。直饶见得分明了，依旧云遮紫竹林。
春朝
韩维（宋代）

燕语闻多日，蚕眠过几宵。
花深不辨蝶，柳暗欲迷桥。
便面金环重，障泥玉勒骄。
黄公酒垆上，谁贳阮孚貂。
雪后 其一
刘攽（宋代）

高城催戍鼓，病枕听哀鸿。洒竹萧萧雪，开门峭峭风。

消忧樽酒绿，久雨烛花红。旅梦还知路，孤舟向剡中。
演雅十章 其九
张至龙（宋代）

犬眠苍玉地，猫卧香绮丛。倘无鼠与盗，猫犬命亦穷。
宜晚小酌二首
陈著（宋代）

浊酒三杯三代醇，中閒滋味是人伦。
世人毫末成胡越，要看家风我姓陈。
君不来
江源（明代）

送君江头把酒杯，谓妾不久行当回。忆君去时儿在腹，儿已能行君不来。

君不来，谁与居。登高引领空踌躇。不知君意何南北，前日逢人徒寄书。
和彭德源秋开紫牡丹
刘才邵（宋代）

暗觉小阳春气回，却从秋杪上楼台。浅于泼墨轻匀露，小似齐楼只类杯。

应是化工偏著意，便同仙骨免枯荄。笑他方士惊人眼，谩作空花顷刻开。
小金山话别 其三
伦以训（明代）

胜地得时遇，要津良自闲。蓬莱非若海，砥柱迥回澜。

鹤梦烟云合，波光紫翠关。凭高秋思远，江海路行艰。
喜雨
虞俦（宋代）

云酿南山雨，风勾北牖凉。
绿蒲澄水石，丹藕净池塘。
冷客频牵兴，炎官罢斗强。
无波真古井，此味淡中长。
劝学诗
朱熹（宋代）

少年易老学难成，一寸光阴不可轻。
未觉池塘春草梦，阶前梧叶已秋声。
别关景晖二首一
晁补之（宋代）

邺王台上几追陪，台上鸦鸣古甓摧。
每对灯前青玉笛，不辞花下白银杯。
九重幽梦骊驹近，百卉佳时鷤圭催。
更约欢呼须继日，从教河汉卷星回。
风光好·柳阴阴
佚名（宋代）

柳阴阴。水深深。风约双凫不自禁。碧波心。孤村桥断人迷路。舟横渡。旋买村醪浅浅斟。更微吟。
后和陶诗 其四
童冀（明代）

白日下平陆，北风号枯桑。尘沙动地起，眯目扬秕糠。

我行在中动，况乃久休粮。解装憩逆旅，笛声感山阳。

旧游尽陈迹，抚事增永伤。故山不可见，忧来忽无方。

世事讵有涯，且复陶一觞。
送造微上人归淮南觐兄
顾非熊（唐代）

到家方坐夏，柳巷对兄禅。雨断芜城路，虹分建邺天。

赴斋随野鹤，迎水上渔船。终拟归何处，三湘思渺然。
宗人作尉唐昌官署幽胜而又博学精富得以言谈…留书屋壁
郑谷（唐代）

公堂潇洒有林泉，只隔苔墙是渚田。宗党相亲离乱世，

春秋闲论战争年。远江惊鹭来池口，绝顶归云过竹边。

风雨夜长同一宿，旧游多共忆樊川。
南歌子（歌或作柯，一名春宵曲）
温庭筠（唐代）

手里金鹦鹉，胸前绣凤凰。偷眼暗形相，不如从嫁与，

作鸳鸯。

似带如丝柳，团酥握雪花。帘卷玉钩斜，九衢尘欲暮，

逐香车。

倭堕低梳髻，连娟细扫眉。终日两相思，为君憔悴尽，

百花时。

脸上金霞细，眉间翠钿深。欹枕覆鸳衾，隔帘莺百转，

感君心。

扑蕊添黄子，呵花满翠鬟。鸳枕映屏山，月明三五夜，

对芳颜。

转盼如波眼，娉婷似柳腰。花里暗相招，忆君肠欲断，

恨春宵。

懒拂鸳鸯枕，休缝翡翠裙。罗帐罢炉熏，近来心更切，

为思君。
病後往来湖山间戏书
陆游（宋代）

周公居东三食新，夷吾在鲁丘厄陈；圣贤忧患尚如此，况我本厄羁穷人。
今秋危病辄不死，余业自笑坚顽身。
结茅所幸得佳处，石帆天镜无纤尘。
扪萝峭壁上采药，腰斧长歌行负薪。
寻僧独泛若耶月，携友共采湘湖蓴。
蠡亡范金陋勾践，斯颂刻石憎嬴秦，不如一酹禹祠去，恶衣菲食真吾邻。
暮春同于桐江汪钟如吴五崖游张氏园晚过啸公房并蒲浪 其二
田雯（清代）

蓝尾酒香寒禁火，担头饧熟软胶牙。可怜前日清明雨，悔不来胶下泽车。

随地编篱铺石子，隔轩栽竹映窗纱。催人节物春光老，堕尽柳绵开楝花。
南园
周密（宋代）

清芬堂下千株桂，犹是韩家旧赐园。白发老翁和泪说，百年中见两平原。
题金陵杂兴诗后 其一
李琏（宋代）

花开似污天衣血，雨过重闻御案香。最恨寺奴隳太极，预先夺我画梅梁。
以诗代书，寄户部杨侍郎，劝买东邻王家宅
白居易（唐代）

劝君买取东邻宅，与我衡门相并开。云映嵩峰当户牖，

月和伊水入池台。林园亦要闻闲置，筋力应须及健回。

莫学因循白宾客，欲年六十始归来。
发石坝往派尾
郭传昌（清代）

日色不下地，山光一棱云。濛濛松顶雾，摵摵蔗田风。

客路黄尘里，人家绿树中。村民如见诧，行李几倥匆。
南郊庆成口号二十首 其十一
周密（宋代）

锦幕千家尽贵豪，万花呈晓翠帘高。数声掣电惊清跸，一点红云认御袍。
十二时（一曲）
范祖禹（宋代）

转招摇。厚陵回望，双阙起岧峣。晓日丽谯。金爵上干霄。风雨阕，夜宫闭，不重朝。奉鸾镳渐遥。玉京知何处，飞英衔恤，乱絮缠悲，春路迢迢。缥缈哀音，发龙笳凤箫。

光景同，惨淡度岩邑，指河桥。马萧萧。络绎星轺。拂天容卫，江海上寒潮。万国魂销。追昔御东朝。开钿扇，垂珠箔，侍珰貂。宝香烧。散飘。开仁寿域，神孙高拱，昆仑渤澥，玉烛方调。一旦宫车晚，旋归泬寥。九载初，如梦次，功得琼瑶。
秋兴亭
韩扬（宋代）

贾载尝为郡，名亭建此邦。
近山连大别，远水接长江。
待月凭东槛，来薰起北窗。
四时皆有兴，秋兴独难降。
五凤楼前拜领诰命和李晓湘韵
黄锦（明代）

朝瞻初旭紫云浮，彩凤衔书天际头。文武两班森虎拜，衣冠三世见鸿庥。

可知移孝先庭训，自是承家重祖谋。叨沐君恩深似海，此生图报可能不。
读七月二十五日行在所发罪己诏书泣赋
黄遵宪（清代）

读诏人人泣数行，脍躬不德股肱良。三年久已祈群望，此罪明知在万方。

表里山河故无害，转旋日月定重光。婆娑风尾亲批诺，遥想天颜惨不扬。
如梦令
朱敦儒（宋代）

一夜新秋风雨。客恨客愁无数。我是卧云人，悔到红尘深处。难住。难住。拂袖青山归去。
令狐信芳招饮天庆呈张文焕
方回（元代）

仲秋久不雨，残暑气犹郁。
昼梦化飞鸿，青冥脱罗罻。
果有叩门者，嘉招为湔祓。
林下见高人，杯中得佳物。
世故万不平，如利剑一刜。
何况诗家流，谈锋出奇倔。
味同本道合，心敬匪貌屈。
维兹古琳宫，岿然金碧几。
生云石巑屼，荫日树蓊蔚。
更有竹万竿，风梢互披拂。
黄冠作保行，享此傲簪绂。
吾侪许借景，仙意亦仿佛。
其徒传异书，升空白日歘。
腐儒早知命，灵丹未甘乞。
座间亦有赋，肠枯语言吃。
崖根茗泉深，尚留一再掘。
解虎以洗蜡石失脚几绝作此嘲之
释今无（明代）

城中苦雨坭活活，花栏苦雨青苔滑。老僧双展抱石行，蜡色未苔先遭跶。

跶时顾石不顾头，天仓地角血并流。魋鼻倏如龙隼公，方寸可使高岑楼。

夏云入面奇峰起，红紫相间如清秋。又肖丹青图未成，烘染还藉顾虎头。

行者急行杀猛熊，取胆调酒斟金瓯。痂除扶杖须郑重，尽将蜡石沉清流。
郡斋水阁闲书
文同（宋代）

曲榭红蕖影上，圆庵绿筱阴中。门外何人会画，故来写作屏风。
宿友人白云庵三首
释圆悟（宋代）

万籁夜俱寂，蒲团清可禅。
林疏窗过月，岩远竹通泉。
夜雨晓起方觉
巩丰（宋代）

夜雨鸣檐送五更，不惊高卧最多情。
窗间细视花无恙，墙外随听屐有声。
数把柔丝堤柳嫩，一奁方镜闸波清。
出门眼界殊明洁，但觉春寒处处生。
夜宿山寺
李白（唐代）

危楼高百尺，手可摘星辰。
不敢高声语，恐惊天上人。
送陆浑主簿赵宗儒之任
姚系（唐代）

山中眇然意，此意乃平生。常日望鸣皋，遥对洛阳城。

故人吏为隐，怀此若蓬瀛。夕气冒岩上，晨流泻岸明。

存亡区中事，影响羽人情。溪寂值猿下，云归闻鹤声。

及兹春始暮，花葛正明荣。会有携手日，悠悠去无程。
庆春宫
方千里（宋代）

宿霭笼晴。层云遮日，送春望断愁城。篱落堆花，帘栊飞絮，更堪远近莺声。岁华流转，似行蚁、盘旋万星。人生如寄，利锁名缰，何用萦萦。

骎骎皓发相迎。斜照难留，朝雾多零。宜趁良辰，何妨高会，为酬月皎风清。舞台歌榭，遇得旅、欢期易成。莫辞杯酒，天赋吾曹，特地钟情。
送应显夫之上饶
王汶（宋代）

细雨杏花斑，飞飞燕子还。
人随烟棹去，门对钓矶閒。
晓月偏惊梦，春云不离山。
定知多好句，音问盍相关。
和邵不疑校理蒲州十诗·芙蕖轩
司马光（宋代）

荷花烂熳红，不见方塘水。
岧峣结飞阁，苒惹清香里。
露重忽欹侧，翩然翠禽起。
偈颂十一首
释了演（宋代）

谁庵不会说禅，一向外边之绕。
鸣鼓集众升堂，岂容乱开臭口，
而今无计可为，谩把屎肠抖擞。
瞎驴趁队过新罗，惊起南辰藏北斗。
张仲宗有诗怀归因次其韵勉之
沈与求（宋代）

相逢无日不怀归，又是春山听子规。休叹豺狼迷道路，似闻貔虎仆旌旗。

那从薄俗求青眼，还向高堂念白眉。南望孤云应目断，殊方岁月易推移。
送徐抚干二首
姜特立（宋代）

莫嗟骨相未封侯，媺恶穷通本不侔。
文似陈琳须草檄，赋如王粲好登楼。
进平上幕宜多暇，酒贱清欢亦易谋。
荔子丹时簪末利，可能无句寄中州。
雨中花 咏薰笼
陈维崧（清代）

一架红篝凉似水，相偎靠、玲珑莫比。斑竹无尘，疏篁偏瘦，小鸭中间睡。

纵向彤奁多转徙，也只在、帘前被底。绣幔萦时，锦鞋阁处，往事难提起。
题下阳怀沈叔忱
赵汝鐩（宋代）

夜雨晓方歇，薄雾随征车。
乔松二十里，翠微三五家。
双燕教群雏，一牛驮两鸦。
故人不可见，回首天之涯。
玉女杜兰香下嫁于张硕
曹唐（唐代）

天上人间两渺茫，不知谁识杜兰香。来经玉树三山远，

去隔银兰一水长。怨入清尘愁锦瑟，酒倾玄露醉瑶觞。

遗情更说何珍重，擘破云鬟金凤凰。
喜雨三首呈景仁侍郎兼献大尹宣徽 其二
司马光（宋代）

漠漠春云合，爞爞旱气收。人心方有望，时雨不须求。

岂独老农喜，仍令恶客留。洛城花未谢，作意更同游。
寄题蔡州蒋亭兼简田使君
姚合（唐代）

几岁乱军里，蒋亭名不销。无人知旧径，有药长新苗。

树宿山禽静，池通野水遥。何因同此醉，永望思萧条。
游赭山塔院答袁重黎同年三首 其二
缪荃孙（清代）

山翠尚疑滴，分宁书已无。昔贤如可作，胜境又何殊。

涧水流琴筑，晴峦入画图。平生瓣香意，落纸强追摹。
大水伤田家
释元肇（宋代）

沙头秋日黄，烟水白茫茫。无处分畦畛，伤时贵秕糠。

家鹅随野鹜，农父作渔郎。禹力成千古，孤吟欲断肠。
赠李端
司空曙（唐代）

共忆南浮日，登高望若何。楚田湖草远，江寺海榴多。

载酒寻山宿，思人带雪过。东西几回别，此会各蹉跎。
酬徐枢密三问 其一
释慧方（宋代）

拟将心意学玄宗，妙用纵横触处通。捩转个中关捩子，休论南北与西东。
寄杜太史云川 其二
薛雪（清代）

抛残别泪《阳关曲》，酸尽闲心《子夜歌》。莫向乌丝阑上写，隔江烟火断肠多。
春晴书见
居节（明代）

金羁芳草去翩翩，王谢儿郎美少年。
雨水已过正月后，莺花不隔短筇前。
春云拟黛山千叠，画阁笼烟柳半天。
燕子未来寒食远，谁家庭院试秋千。
西园见山池有感，作示友人
林占梅（清代）

人生世上苦不足，愿大焉能偿所欲。身才饱煖思艳妻，既得艳妻慕金玉。

天台四万八千丈，巨海茫茫路莫续。洞庭三万六千顷，层云缈缈目难瞩。

妄想能教鬼魅乘，暗里牵人投桎梏。何如园圃养吾身，息机汉阴无窘促。

亭外有山排闼青，栏前有水盈池绿。池痕添夜雨，山光映朝旭。

春来上山游，暑至临池浴。知足即此可行乐，翀霄何必慕鸿鹄。

不然纵移天台、洞庭到我前，难免得陇复望蜀。我劝世上人，园圃勤锄斸。

切休纤芥苦劳心，有限精神自荼毒。图大往往小亦亡，无路可行羝藩触。
河上
陈师道（宋代）

背水连渔屋，横河架石梁。
窥巢乌鹊竞，过雨艾蒿光。
鸟语催春事，窗明报夕阳。
还家慰儿女，归路不应长。
颂古三十九首
释道枢（宋代）

犀牛扇子有来由，几度拈来几度休。
荷叶乱倾珠的皪，一番雨过碧溪头。
邻园花成欲具旬会病未果二首 其一
王洋（宋代）

娇春意谓已坚牢，次第千林散锦袍。恐有天魔妒妍好，遽连风雨作粗豪。
河传 再集调名
李符（清代）

拨棹。春晓。泛兰舟。水调歌头翠楼。个侬倚阑金凤钩。

扬州。倾杯忆旧游。

解佩翻香留客住。芳草渡。一片潇潇雨。别瑶姬。惜分飞。

竹枝。添声杨柳枝。
次韵子由月季花再生
苏轼（宋代）

幽芳本长春，暂瘁如蚀月。
且当付造物，未易料枯枿。
也知宿根付，便作紫笋茁。
乘时出婉娩，为我暖栗冽。
先生蚤贵重，庙论推英拔。
如今城东瓜，不记召南茇。
陋居有远寄，小圃无阔蹑。
还为久处计，坐待行年匝。
?子由明年六十。
?腊果缀梅枝，春杯浮竹叶。
谁言一萌动，已觉万木活。
聊将玉蕊新，?世谓此玫瑰花。
?插向纶巾折。
北归昼渡海风便波平尤觉奇绝成五绝句 其四
李纲（宋代）

纤云肆卷日方中，海色天光上下同。身在琉璃光合里，碧空涵水水涵空。
奉谢上官令诗卷
沈辽（宋代）

一轴新诗锦不如，何为轻易赠狂夫。巴山楚水无穷胜，不必王维更画图。
寺中别林谦之兼寄诸郑
方翥（宋代）

游从忘朝晡，尊酒轻招呼。
笑语恣玩狎，翻覆云雨疏。
我友数君子，古心相与娱。
每见辄宾敬，衣裳俨而趋。
恶石寓规诫，美疢疾佞谀。
深山足风雨，零落梅花株。
亭亭岩上松，霜姿一何孤。
感兹各努力，勿以岁事租。
题赵少隐青白堂三首
陈与义（宋代）

雪里芭蕉摩诘画，炎天梅蕊简斋诗。
它时相见非生客，看倚瑯玕一段奇。
留题东屯诗四首
李壁（宋代）

早日臯夔许致身，最怜一饭不忘君。
飘零岂意穷山里，目断长安隔戍云。
寄宿田家
高适（唐代）

田家老翁住东陂，说道平生隐在兹。
鬓白未曾记日月，山青每在识春时。
门前种柳深成巷，野谷流泉添入池。
牛壮日耕十亩地，人闲常扫一茅茨。
客来满酌清尊酒，感兴平吟才子诗。
岩际窟中藏鼹鼠，潭边竹里隐鸬鹚。
村墟日落行人少，醉后无心怯路歧。
今夜只应还寄宿，明朝拂曙与君辞。
怀朱备万修撰谪辽东二首 其二
孙蕡（明代）

闻君远谪三韩去，万里天风裂素衣。圣世君恩殊未薄，畏途吾道一何微。

金莲炬暗梅花落，鸭绿江寒雁影稀。我亦漂流向沧海，相思何处不依依。
石竺山二十咏
刘克庄（宋代）

海岛五百士，刘郎庐亦深。
不似阿罗汉，神通无处寻。
昼夜乐
黄庭坚（宋代）

夜深记得临岐语。说花时，归来去。教人每日思量，到处与谁分付。其奈冤家无定据。约云朝、又还雨暮。将泪入鸳衾，总不成行步。

元来也解知思虑。一封书、深相许。情知玉帐堪欢，为向金门进取。直待腰金拖紫后，有夫人、县君相与。争奈会分疏，没嫌伊门路。
题张几仲所藏醉道士图
韩元吉（宋代）

何须坐客总能文，呼酒相逢日暮云。
醉倒尽如狂道士，夜归谁问故将军。
水调歌头（于壁，一怀以归）
程必（宋代）

电阙驱神骏，铁棰起痴蛟。木鸣山裂盛夏，白昼野魖号。急上瑶庭深处，为问龙君何怒，抉破古天河。日华开绚采，雨意属诗豪。
与君来，蜚玉佩，斩觚瓢。纤流沉羽，借我万斛沸银涛。醉拍满缸香雪，写竭一池浓墨，逸气正飘摇。何事谪仙子，归去续松醪。
虱叹
李流谦（宋代）

得生固么陋，宅体仍秽卑。
巢穴我襟裾，食饮吾肤肌。
毒比蚤蚊炽，类兼蚋蚁微。
阴幽巧相传，不知来何时。
殄馘示掩戈，遗妖复蕃滋。
观处初若无，掇之或如遗。
捷走欲违祸，深藏殆知几。
窜壁尤恶啄，潜沙更危机。
处头与物化，遂使白变缁。
称臣托疵贱，名官惭素尸。
扪摸傲逆温，梳爬厌懒嵇。
吉凶聘巫占，彼岂能先知。
殊快勇夫射，宁辱达士讥。
蚩儿厌膏粱，兀坐如瓠肥。
屠门饫雄餐，亦足饱汝饥。
我身如枯株，但有骨附皮。
嘬啮竟保得，馋吻亦及之。
夜眠辍佳梦，昼坐伤沉思。
往往暴丑形，或为洁者嗤。
抑搔两甲析，掩捕双目疲。
期我犯不校，责人所难为。
汤沐犹宽恩，磔裂乃所宜。
吏贪摩其牙，巨力犹足支。
舐糠及小家，此岂禁鞭笞。
愿作秋禽狝，毋使蔓草滋。
虱去息疴痒，贪懲消怨咨。
仁者恶害人，勿谓伤吾慈。
喷玉泉冥会诗八首。白衣叟述甘棠馆西楹诗
李玖（唐代）

浮云凄惨日微明，沉痛将军负罪名。白昼叫阍无近戚，

缟衣饮气只门生。佳人暗泣填宫泪，厩马连嘶换主声。

六合茫茫皆汉土，此身无处哭田横。
乌江庙
齐唐（宋代）

天意降时雨，山川潜出云。
锄秦将授汉，嘴力半因君。
冬至日得师厚宋次道中道书
梅尧臣（宋代）

水国欲为雪，野冰将合河。
人同一阳至，泪向八行多。
朋意今犹在，年华恨似过。
看看四十九，应笑此蹉跎。
光庭得节同彦章置酒江亭作别
韩淲（宋代）

青山吴越晚潮天，领客登临合醉眠。且抱风流寻酒盏，更移襟度入诗编。

雁行未许归舟速，凤阙犹看使节旋。处士一星人物表，往来书剑本超然。
倦寻芳 湖曲待风，寄半山
王闿运（清代）

小舟困懒，曲溆弯环，细雨风剪。春去宵寒，漫道柳绵烟暖。

前浦燕来看似熟，暮云鸠语如相唤。但朝朝、被新潮赚去，随风吹转。

料别后、红窗暗坐，计日量程，早过巫巘。肯梦相寻，梦定比人行远。

自是无心随去棹，争知有恨销年箭。怕匆匆，作桃源，迷仙刘阮。
寄潮州杨继之
白居易（唐代）

相府潮阳俱梦中，梦中何者是穷通。

他时事过方应悟，不独荣空辱亦空。
春游
康孝基（宋代）

行春喜入虎邱山，按辔风和草色间。
寺内翠微松桧里，空中绀宇水云间。
桃花时作翻翻落，苔藓晴留点点斑。
不为白公为太守，霓裳一曲暮回还。
李太史私酿清甘伪言远致因为长句戏之
戴梓（清代）

漠漠春塘暧暧天，东风庭院敞芳筵。一尊竹叶清堪鉴，四座梅花香欲燃。

惠水未通秦塞路，巴陵谁泛汉阳船。十年梦断长安韨，一夕欢游古塞前。

西子心头应有属，文君眼角为谁传。黄垆夜拥城边月，青幌晴摇洞口烟。

金谷鸟啼人未散，玉缸火冷主将眠。
挽主尉王权章
崔敦礼（宋代）

将军名字著华戎，露甲曾收不战功。
马革裹尸忠贯日，虎头食肉气如虹。
云屯欲倚金城重，星陨俄惊玉帐空。
好像祁连筑新家，鼓鼙遗恨意何穷。
【仙吕】点绛唇_道妙玄微，
未知作者（元代）

道妙玄微，先须要悟明心地，非容易。见放着古圣文书，内隐着真消息。
【混江龙】若说着胎元根蒂，只除是含光默默守虚极。去动中求静，静定是
幽微。默坐忘言方是道，群居缄口是道根基。有一等明师，自高自大，狂言诈语，
道听涂说，自把他元神昧。全不怕上天照察，也不怕六道轮回。
【油葫芦】道本无言行妙理，夺天地髓，就中只许自家知。无中生有人还会，
玉炉内常把阴阳来配。要进火功，莫得迟。双关透入泥丸内，自然显光辉。
【天下乐】金液还丹下玉梯。烹煎，白雪飞，黄芽渐长生天地。质体内真，
路不迷，化琼浆满玉池。
【后庭花】饥中饱饱后饥，饮醍醐滋肾水。将地户牢关闭，化真精吞玉蕊。
吐虹霓，黄庭内相会。见金公红了面皮，将婴儿和戊己，共元神相护持。
【柳叶儿】直赶到天宫里相会，有姹女雨泪悲垂。丁郎见了长吁气，配佳期，
霎时间聚散分离。
【金盏儿】山头雪巽风吹，甘露降饮刀圭。调停火候功夫细，久全阴静养神
龟。丹成金满屋，乌兔任东西。若是将坎离颠倒炼，魂魄养胎基。
【赏花时】暂选一片白雪满地堆，运二气相交饮玉杯。三田内温习，四相和
合体，五明宫守真实。
【幺】炼六尺身躯修自己，变七朵金莲到处随。配八卦跨鸾归，至九霄云外，
十分的显雄威。
【煞尾】十载苦修行，九陌为活计。八百行修成玉体，七星剑从来除下鬼。
六合内参透希夷。唱道习五祖无为，四内功夫谁得知！养三田聚美，有二天神
相济，现一轮明月照玄机。
观徐明叔画湘西磨崖图
王庭圭（宋代）

衡山高出北斗边，九疑苍梧相属联。群峰环走如却立，山脚插入潇湘川。

朱陵渺邈迷处所，白鹤喷薄飞流泉。坐看徐郎拂绢素，尽驱山岳置眼前。

徐郎岂是真画手，酒酣游戏乃其天。巴陵洞庭连浦溆，鲸鲵蟠穴为贼渊。

诏谓将军出旗鼓，楼船蹴踏惊浪喧。欃枪夜落照湖水，雕弓十万犹控弦。

湘西古寺最奇绝，丹崖翠壁开何年。况公文章善叙事，大字怪伟宜镵镌。

中书异时观落笔，因烦吮墨图凌烟。孟公韩公毛发动，腰靫大羽冠进贤。

他年中兴事可考，公名亦与兹山传。
薄薄酒二首，并引 其二
苏轼（宋代）

薄薄酒，饮两钟。粗粗布，著两重。美恶虽异醉暖同，丑妻恶妾寿乃公。

隐居求志义之从，本不计较东华尘土北窗风。百年虽长要有终，富死未必输生穷。

但恐珠玉留君容，千载不朽遭樊崇。文章自足欺盲聋，谁使一朝富贵面发红。

达人自达酒何功，世间是非忧乐本来空。
皂罗袍 其一 四时词
呼文如（明代）

早是垒灯儿时节。见燕儿做垒，对对欹斜。榆钱儿买不得春风夜，杨花儿故意飞残雪。

门儿重掩，灯儿半灭。人儿不见，病儿怎说？腰儿掩过裙儿摺。
采桑子（芗林为牧庵舅作）
向子諲（宋代）

霜须七十期同老，云水之乡。总挂冠裳。闲里光阴一倍长。

况逢挂靥篱边笑，风露中香。报答秋光。自有仙人九酝觞。
揭阳林明府以开岁九日贻书至书此奉答
林大春（明代）

夜雨春城倚碧波，岐山西望隔银河。却怜双鲤乘潮入，恍接飞凫带雪过。

避俗漫从中散放，流风应在浚仪多。吾宗况复家声旧，勋业那无足雅歌。
蟋蟀二首
白玉蟾（宋代）

白发秋来又几茎，萍蓬湖海困平生。
三更窗外芭蕉影，九月床头蟋蟀声。
秋霁游北园怀唐小浦
徐子威（清代）

八月天气佳，野色淡复浓。散步秋雨后，石泉声淙淙。

悠然望远道，隔林起夕钟。凉风送归雁，草际咽鸣蛩。

湿烟流村落，斜阳远近春。苍苍水云外，秀绝两三峰。

晚眺思公子，沿堤采芙蓉。
舟行野景
罗大经（宋代）

数间茅屋带烟云，一片秋光惹翠苹。
鹤发渔翁犹结网，世间何处有闲人。
黄龙府
朱尔楷（清代）

壮语徒传万古名，黄龙直捣酒同倾。已成扫穴犁庭计，可奈班师奉诏行。

大漠迢迢连极塞，乱山莽莽绕孤城。宋金都邑皆尘土，剩有英雄恨未平。
唐秀才赠端州紫石砚，以诗答之
刘禹锡（唐代）

端州石砚人间重，赠我因知正草玄。阙里庙堂空旧物，

开方灶下岂天然。玉蜍吐水霞光静，彩翰摇风绛锦鲜。

此日佣工记名姓，因君数到墨池前。
送秋官车郎中还京
朱诚泳（明代）

九重恩礼厚同宗，天上仙郎远锡封。袖带玉炉香馥郁，口传金殿语从容。

秦关自昔山河壮，汉省于今雨露浓。看取归朝还使节，定知飞步接夔龙。
满江红·袅娜身材
杨泽民（宋代）

袅娜身材，经行处、金莲涉足。晨妆罢，黛眉新晕，素腰如束。丹脸匀红香在臂，秀肌腻滑凉生肉。记那回、同赌选花图，赢全局。

相思病，休殢卜。辜负却，杨枝曲。漫榴花堆火，翠阴笼屋。菡萏方池间艳蕊，画堂未许归云宿。任利名、踪迹久尘埃，教谁扑。
九月六日赵太守丹山游圭峰分韵得重字
区越（明代）

踏上圭峰日正中，小蹊黄叶叠重重。花前未酌重阳酒，松下先吹落帽风。

望望庐山须此老，琅琅郢曲有诸公。丹山老凤西屏鹤，烟淡疏篁月满桐。
送徐州张建封还镇
李适（唐代）

牧守寄所重，才贤生为时。宣风自淮甸，授钺膺藩维。

入觐展遐恋，临轩慰来思。忠诚在方寸，感激陈情词。

报国尔所向，恤人予是资。欢宴不尽怀，车马当还期。

谷雨将应候，行春犹未迟。勿以千里遥，而云无己知。
岁晚樊口解舟
张埴（宋代）

武昌夏口之山川，天寒不见吹箫船。
短蓬推枕酒半醒，斑斑雨里茸茸烟。
沙头白鸟闭目立，上下掠火交乌鸢。
修蛇赴壑了弗顾。苟且一白春风前。
我亦长吟上汉水，夜来参到梅花禅。
一枝似铁忍寒冷，一枝如玉生温妍。
老人无以饯岁事，只掉此舌为辰筵。
江湖落魄又五年。
赋王立之承奉园亭 永日亭
释道潜（宋代）

长安贵富人，岁月马上迁。岸巾怡永日，心事独翛然。
咏唐史 崔荛
韦骧（宋代）

大臣许国当由道，执政如何事佛淫。身附奸邪不知祸，却谈报应感君心。
句
谈戭（唐代）

清清江潭树，日夕增所思。
水溢芙蓉沼
周巽（元代）

雨过芳池满，芙蓉照绿波。双鸳香里浴，孤凤镜中过。

独步承恩重，多情奈妒何。采花休采菂，心苦感怀多。
宿王闢宅与魏野洎用晦上人因成联句
王专（宋代）

诗见本书魏野一○。宿王闢宅与魏野洎用晦上人因成联句
易元吉画猿
刘摰（宋代）

槲林秋叶青玉繁，枝间倒挂秋山猿。古面睢盱露瘦月，氄毛匀山舒玄云。

老猿顾子稍留滞，小猿引臂劳攀援。坐疑跳踯避人去，彷佛悲啸生壁间。

巴山楚峡几千里，寒岩数丈移秋轩。渺然独起林壑志，平生愿得与彼群。

吾知画者古有说，神鬼为易犬马难。物之有象众所识，难以伪笔淆其真。

传闻易生近已死，此笔遂绝无几存。安得千金买遗纸，真伪常与识者论。
曾氏八咏为子棨侍讲赋 其八 竺台兰若
胡俨（明代）

石头细路长苍苔，古木阴阴宝刹开。莫道山中无惠远，时时人访虎溪来。
少年游（寿云谷谢右司）
陈允平（宋代）

光风怀抱玉精神。不染世间尘。香暖衣篝，歌题采扇，清似晋时人。

柳边小驻朝天马，一笑领佳宾。帘卷湖山，花围尊俎，同醉碧桃春。
感伤
文天祥（宋代）

地维倾渤澥，天柱折崑崙。
清夜为挥泪，白云空断魂。
死生苏子节，贵贱翟公门。
高庙神灵在，乾坤付不言。
村夜
陆游（宋代）

入春雨雪无休日，雨止犹阴未快晴。
万窍怒号风不定，半轮斜照月微明。
百年辛苦农桑业，五处暌离父子情。
但得平安已为幸，孤灯残火过三更。
诗三百三首 其一一八
寒山（唐代）

吁嗟浊滥处，罗刹共贤人。谓是等流类，焉知道不亲。

狐假师子势，诈妄却称珍。铅矿入炉冶，方知金不真。
明皇祀圜丘乐章。太和
佚名（唐代）

郊坛斋帝，礼乐祀天。丹青寰宇，宫徵山川。

神祇毕降，行止重旋。融融穆穆，纳祉洪延。
秋望寄王使君
贯休（唐代）

静蹑红兰径，凭高旷望时。无端求句苦，永日壑风吹。

大月生峰角，残霞在树枝。只应刘越石，清啸正相宜。
在唐安郡圃作
李壁（宋代）

当年张李国长城，翻向天涯问大钧。
争似圣朝公道在，庙堂端要读书人。
再次韵奉送禹钦且坚再来之约 其一
李之仪（宋代）

涔涔梅雨涨江滨，耿耿僧房借钵人。秀色惊回随念到，孤怀赢得暂时新。

何妨一笑空诸有，更觉三摩净六尘。忧患年来倍伤感，送君衰泪不容贫。
宿凤凰山上方怀古四首 其三
项炯（元代）

江左夷吾浪得名，豫州英概亦沈冥。夕阳远树山如赭，秋雨荒台草更青。

汉苑玉鱼谁复葬，昭陵石马已无灵。可怜白发商人妇，犹向灯前话《后庭》。
养拙
丘葵（宋代）

养拙干弋际，逃名山水边。
疏泉妨蚁过，扫地惬牛眠。
竟日云笼树，何时雨洗天。
入门儿女聒，恨未断尘缘。
别洞庭维谅上人
皎然（唐代）

白云关我不关他，此物留君情最多。

情著春风生橘树，归心不怕洞庭波。
拟古四首 其四
江源（明代）

兔丝附朴樕，栖鸟云枯枝。物情有如此，贱妾当何依。

君子恩已毕，膏沐为谁施。衰贱焉足纪，乐哉新相知。

迟迟白日晚，百年谁能持。弃捐勿复道，有酒斟酌之。

韬光日沈饮，忘此孤生悲。
次韵宋尚书山居·日涉园
方岳（宋代）

老石山苔手自冶，爱閒诗最与山宜。
无官莫惜频来往，破费春风又几时。
句
孙山（宋代）

分开秋水国，映断夕阳天。
舣舟蜀山候沈石田晨起闻已过怅然赋此
吴俨（明代）

自到衰年常懒出，终朝何事坐江干。桂桡兰桨留黄渎，茗碗薰炉对蜀山。

无柰寂寥呼晚酌，可堪风雨作春寒。相迎三日还相失，始觉人生会面难。
得卢蒲江刘惩斋倡和墨
陈郁（宋代）

天锡吟笺慰老怀，笔花文藻卷中开。
二分者有如此，一世之雄中在哉。
疁邑坟荒惟宿草，玉堂人去几秋槐。
诗仙应赴诗家供，一殿寒斋定一来。
金精山
周薰（宋代）

金精山高绝尘俗，中通洞天石削玉。
仙家庭院昼不扃，草色迷削秋雨绿。
香炉峰前青可掬，石鼓坛边翠如沐。
道人采药青牛还，铁笛声穿山鬼哭。
中元节有感
郭之奇（明代）

钹鼓哓哓化楮衣，人心泉意两凄其。雨后风前云树色，晨昏几作晦明吹。

朝团碧叶幽光渺，夜结青燐暗影窥。虫沙何日非人变，猿鹤千年动我思。

布奠倾觞谁氏子，涓涓哭望想天涯。尚有精魂殊地隔，其殁其存家未知。

始知病死何须哭，死而得祭何足悲。君看南北纷纷者，人鬼推迁尽易居。
东都赋
班固（两汉）

东都主人喟然而叹曰：“痛乎风俗之移人也。子实秦人，矜夸馆室，保界河山，信识昭襄而知始皇矣，乌睹大汉之云为乎？夫大汉之开元也，奋布衣以登皇位，由数朞而创万代，盖六籍所不能谈，前圣靡得言焉。当此之时，功有横而当天，讨有逆而顺民，故娄敬度势而献其说，萧公权宜而拓其制，时岂泰而安之哉，计不得以已也。吾子曾不是睹，顾曜后嗣之末造，不亦暗乎？今将语子以建武之治，永平之事，监于太清，以变子之惑志。

往者王莽作逆，汉祚中缺，天人致诛，六合相灭。于时之乱，生人几亡，鬼神泯绝，壑无完柩，郛罔遗室，原野厌人之肉，川谷流人之血。秦、项之灾，犹不克半，书契以来，未之或纪。故下人号而上诉，上帝怀而降监，乃致命乎圣皇。于是圣皇乃握乾符，阐坤珍，披皇图，稽帝文，赫然发愤，应若兴云，霆击昆阳，凭怒雷震。遂超大河，跨北岳，立号高邑，建都河洛。绍百王之荒屯，因造化之荡涤，体元立制，继天而作。系唐统，接汉绪，茂育群生，恢复疆宇，勋兼乎在昔，事勤乎三五。岂特方轨并迹，纷纷后辟，治近古之所务，蹈一圣之险易云尔哉。且夫建武之元，天地革命，四海之内，更造夫妇，肇有父子，君臣初建，人伦实始，斯乃伏牺氏之所以基皇德也。分州土，立市朝，作盘舆，造器械，斯乃轩辕氏之所以开帝功也。龚行天罚，应天顺人，斯乃汤、武之所以昭王业也。迁都改邑，有殷宗中兴之则焉。即土之中，有周成隆平之制焉。不阶尺土一人之柄，同符乎高祖。克己复礼，以奉终始，允恭乎孝文。宪章稽古，封岱勒成，仪炳乎世宗。案《六经》而校德，眇古昔而论功，仁圣之事既该，而帝王之道备矣。

至于永平之际，重熙而累洽，盛三雍之上仪，修衮龙之法服。铺鸿藻，信景铄，扬世庙，正雅乐。人神之和允洽，群臣之序既肃。乃动大辂，遵皇衢，省方巡狩，穷览万国之有无，考声教之所被，散皇明以烛幽。然后增周旧，修洛邑，扇巍巍，显翼翼。光汉京于诸夏，总八方而为之极。是以皇城之内，宫室光明，阙庭神丽，奢不可逾，俭不能侈。外则因原野以作苑，填流泉而为沼，发蘋藻以潜鱼，丰圃草以毓兽。制同乎梁邹，谊合乎灵囿。若乃顺时节而蒐狩，简车徒以讲武，则必临之以《王制》，考之以《风》《雅》。历《驺虞》，览《驷铁》，嘉《车攻》，采《吉日》，礼官整仪，乘舆乃出。于是发鲸鱼，铿华钟，登玉辂，乘时龙，凤盖棽丽，和銮玲珑，天官景从，寝威盛容。山灵护野，属御方神，雨师泛洒，风伯清尘。千乘雷起，万骑纷纭，元戎竟野，戈鋋彗云，羽旄扫霓，旌旗拂天。焱焱炎炎，扬光飞文，吐焰生风，欱野喷山，日月为之夺明，丘陵为之摇震。遂集乎中囿，陈师案屯，骈部曲，列校队，勒三军，誓将帅。然后举烽伐鼓，申令三驱，輶车霆激，骁骑电骛。由基发射范氏施御，弦不睼禽，辔不诡遇，飞者未及翔，走者未及去。指顾倏忽，获车已实，乐不极盘，杀不尽物。马踠余足，士怒未渫，先驱复路，属车案节。于是荐三牺，效五牲，礼神祇，怀百灵。觐明堂，临辟雍，扬缉熙，宣皇风，登灵台，考休徵。俯仰乎乾坤，参象乎圣躬，目中夏而布德，瞰四裔而抗棱。西荡河源，东澹海漘，北动幽崖，南趯朱垠。殊方别区，界绝而不邻，自孝武之所不征，孝宣之所未臣，莫不陆讋水栗，奔走而来宾。遂绥哀牢，开永昌，春王三朝，会同汉京。是日也，天子受四海之图籍，膺万国之贡珍，内抚诸夏，外绥百蛮。尔乃盛礼兴乐，供帐置乎云龙之庭，陈百寮而赞群后，究皇仪而展帝容。于是庭实千品，旨酒万钟，列金罍，班玉觞，嘉珍御，太牢飨。尔乃食举《雍》彻，太师奏乐，陈金石，布丝竹，钟鼓铿鍧，管弦烨煜。抗五声，极六律，歌九功，舞八佾，《韶》《武》备，泰古华。四夷间奏，德广所及，僸佅兜离，罔不具集。万乐备，百礼暨，皇欢浃，群臣醉，降烟熅，调元气，然后撞钟告罢，百寮遂退。

于是圣上亲万方之欢娱，又沐浴于膏泽，惧其侈心之将萌，而怠于东作也。乃申旧间，下明诏，命有司，班宪度，昭节俭，示太素。去后宫之丽饰，损乘舆之服御，抑工商之淫业，兴农桑之盛务。遂令海内弃末而反本，背伪而归真，女修织紝，男务耕耘，器用陶匏，服尚素玄。耻纤靡而不服，贱奇丽而弗珍，捐金于山，沈珠于渊。于是百姓涤瑕荡秽而镜至清，形神寂漠，耳目弗营，嗜欲之源灭，廉耻之心生，莫不优游而自得，玉润而金声。是以四海之内，学校如林，庠序盈门，献酬交错，俎豆莘莘，下舞上歌，蹈德咏仁。登降饫宴之礼既毕，因相与嗟叹玄德，谠言弘说，咸含和而吐气，颂曰：“盛哉乎斯世！”

今论者但知诵虞、夏之《书》，咏殷、周之《诗》，讲羲、文之《易》，论孔氏之《春秋》，罕能精古今之清浊，究汉德之所由。唯子颇识旧典，又徒驰骋乎末流。温故知新已难，而知德者鲜矣。且夫僻界西戎，险阻四塞，修其防御，孰与处乎土中，平夷洞达，万方辐凑？秦岭、九崚，泾、渭之川，曷若四渎、五岳，带河溯洛，图书之渊？建章、甘泉，馆御列仙，孰与灵台、明堂，统和天人？太液、昆明，鸟兽之囿，曷若辟雍海流，道德之富？游侠逾侈，犯义侵礼，孰与同履法度，翼翼济济也？子徒习秦阿房之造天，而不知京洛之有制也。识函谷之可关，而不知王者之无外也。

主人之辞未终，西都宾矍然失容，逡巡降阶，惵然意下，捧手欲辞。”主人曰：“复位，今将授予以五篇之诗。”宾既卒业。乃称曰：“美哉乎斯诗！义正乎扬雄，事实乎相如，匪唯主人之好学，盖乃遭遇乎斯时也。小子狂简，不知所裁，既闻正道，请终身而诵之。”其诗曰：

明堂诗

于昭明堂，明堂孔阳。
圣皇宗祀，穆穆煌煌。
上帝宴飨，五位时序。
谁其配之，世祖光武。
普天率土，各以其职。
猗欤缉熙，允怀多福。

辟雍诗

乃流辟雍，辟雍汤汤。
圣皇莅止，造舟为梁。
皤皤国老，乃父乃兄。
抑抑威仪，孝友光明。
于赫太上，示我汉行。
洪化惟神，永观厥成。

灵台诗

乃经灵台，灵台既崇。
帝勤时登，爰考休徵。
三光宣精，五行布序。
习习祥风，祁祁甘雨。
百谷蓁蓁，庶草蕃庑。
屡惟豊年，于皇乐胥。

宝鼎诗

岳修贡兮川效珍，吐金景兮歊浮云。
宝鼎见兮色纷縕。焕其炳兮被龙文。
登祖庙兮享圣神。昭灵德兮弥亿年。

白雉诗

启灵篇兮披瑞图，获白雉兮效素乌，嘉祥阜兮集皇都。
发皓羽兮奋翘英，容洁朗兮于纯精。
彰皇德兮侔周成。永延长兮膺天庆。
效吕洞宾步虚词 其一
张弘范（元代）

紫微朝罢下天关，稳跨青鸾落世间。两袖春风何处去，洞庭东畔有三山。
西斋秋感二十首
方回（元代）

欲雨雨不堕，谓晴晴无期。
秋阴白日暗，黯淡寒云垂。
华盛不长保，百卉忽已衰。
萧飒枯草中，嘉菊遗妍姿。
渊明但熟醉，不作骚人悲。
悲更盛于骚，俗士焉得知。
感极每欲死，唯酒能宽之。
幸有杯中物，勿惜时一持。
洞仙歌 其七
程颂万（清代）

梅花开矣，又唤船归去。家近黄陵庙前路。恁鸳边咒语，鸥外离陵，早难道、百里银河相误。

蛾眉谣诼苦，天与多才，更与多情两相妒。艳说合欢枝，蓦到冬来，又变了、断肠花树。

有夜夜、离魂到郎边，恨没个牢笼，把伊关住。
送馀姚陈寺丞
欧阳修（宋代）

铜墨佩腰间，中流望若仙。鸣蝉汴河柳，画鹢越乡船。

下濑逢江雁，瞻氛落海鸢。山川仍客思，尽入隐侯篇。
咏寒食斗鸡应秦王教
杜淹（唐代）

寒食东郊道，扬鞲竞出笼。花冠初照日，芥羽正生风。

顾敌知心勇，先鸣觉气雄。长翘频扫阵，利爪屡通中。

飞毛遍绿野，洒血渍芳丛。虽然百战胜，会自不论功。
醉落魄（用韵赋九月见梅）
赵必{王象}（宋代）

西园饮歇。倚阑干、玉箫声彻。荷枯菊老秋芳歇。两蕊三花、九月南州雪。

何郎情思逋仙骨。观桃墙杏成疏阔。醉骑玉凤游银阙。满袖西风、吹动暗香月。
北邙山
吴商浩（唐代）

北邙山草又青青，今日销魂事可明。绿酒醉来春未歇，

白杨风起柳初晴。冈原旋葬松新长，年代无人阙半平。

堪取金炉九还药，不能随梦向浮生。
邀凉亭五首
彭龟年（宋代）

未必柳柳州，有此一饷凉。
心清境自静，内躁物亦强。
秋日塞上杂咏 其一
曹锡宝（清代）

雄关高并太清连，终古风云壮北燕。山自朔庭环九域，城联辽海控三边。

牧羝沙暖空榛莽，饮马泉清绝瘴烟。盛代即今虚斥堠，秋光满目覆平田。
连国华饯予出天山因用韵
耶律楚材（元代）

十年不得舞衣班，一忆江南胆欲寒。黄犬候来秋自老，白云望断信何难。

军中得句常横槊，客里伤心每据鞍。游子未归情几许，天山风雪正漫漫。
仙人好楼居三首 其三
李梦阳（明代）

乾鹊知来风，灵人炳先几。超世构巍峨，上与飞云齐。

举手拂天河，白石寒离离。牵牛不服箱，织女弃支机。

孤鸟衔若华，东来欲谁诒。海水浅以清，俯之嗟叹咨。

眷兹勿轻道，翩翩众鸠驰。万年永福昌，寤言莫相忘。
寄大使赵清臣
吴惟信（宋代）

擒吴才了合封侯，何止区区古蔡州。一着高时全国体，十年危处与心谋。

山川恢拓春风远，天地清明王气浮。白雪满头勋业大，不应忘却赤松游。
端午内中帖子词·皇帝阁
王珪（宋代）

万里来珍贡，风澜静四溟。
鱼龙惊咒水，神雾忽生庭。
洛阳道中
许浑（唐代）

洛阳多旧迹，一日几堪愁。
风起林花晚，月明陵树秋。
兴亡不可问，自古水东流。
梅花集句 其一三一
李龏（金朝）

问讯松篁岭下梅，今朝忽见数枝开。长干白下相逢少，莫负江南鹦鹉杯。
次韵苏粹之发干见赠二首
李弥逊（宋代）

颓龄知有几，谁复问行藏。
散策苍林静，抛书白昼长。
相呼山鸟聚，自浇涧花香。
此地无车马，真成物我忘。
送人之淮西
夏竦（宋代）

五里亭前一送君，碧油红旆驻清尘。
半轩晚日淮西路，数拍离清江上春。
杜宇有情移别树，野共无主傍行人。
男儿多少酬恩地，不欲东风泪满巾。
水调歌头 授回阳子口诀
王玠（宋代）

性本无修证，命乃有施为。了明此理，道凭玄牝作根基。

要得谷神不死，好住西南村里，更莫起狐疑。动静分双用，下手要知时。

玩真空，调真息，运真机。铅生汞产，封闭丹炉炼紫芝。

拨转银河斗柄，抽出坎中一画，直去补南离。行满功成日，飞步上天墀。
和韩短灯檠歌寄刘长方
王十朋（宋代）

我与君游最久长，短檠夜夜分清光。初从乡校共牢落，晚入太学同凄凉。

眼看儿辈尽腾踏，尚磨铁砚穿藜床。君今已作青云客，万言曾射天庭策。

蓝袍归拜七十翁，寿酒十分倾太白。嗟予偃蹇只如前，日高空作卢仝眠。

乐事已输君自恣，银烛高烧环翡翠。直形空腹旧时灯，墙角未应容易弃。
九月十日雨中孚先见过围棋尝茶
刘敞（宋代）

幸从大夫后，而无吏事忧。出沐风雨夕，闭门松菊秋。

素交辱见过，意气何绸缪。车骑皆雨立，富贵若浮云。

围棋纾壮心，酌茗当献酬。岂惟邻里好，足慰平生游。

书籍可许通，水火得所求。独恨鸡黍薄，无以充淹留。

我穷若匏瓜，于世良悠悠。寂寞守一隅，非君谁见收。

庶几除三径，玩此岁方遒。莫令子衿诗，更作商声讴。
赞历代天师·第二十八代讳敦复字延之
白玉蟾（宋代）

棘围战罢笑归来，一寸功名心已灰。
白鹤何年归洞府，夕阳影里野猿哀。
四壁
韩超（清代）

四壁萧然似长卿，半床狭被覆裴横。纵逢乐岁仍毛食，尚赖儒风解舌耕。

巢幕可怜忘鸩毒，登车谁是志澄清。铅刀利器因时见，惭愧三年自不鸣。
将往城南观音寺
吕本中（宋代）

野寺他年别，溪山浪作秋。初凉颇宜出，小雨故妨游。

僧老浑无念，田荒近不收。犹思五更忏，清切胜蛮讴。
游寺醉归却寄同坐
李觏（宋代）

江村古寺偶閒行，一饮全疑酒有灵。水底屈原应大笑，我今独醉众人醒。
岁莫和刚父杂诗四首 其二
赵孟頫（元代）

美玉处荆山，林木生光辉。采之献凡目，弃置亦其宜。

如何和氏子，涕泣有馀悲。古来贤达人，不为毁誉移。

被褐怀至宝，宁惧不我知。待贾未能信，韫藏诚可师。
用钱梦弼韵送归京口
曹勋（宋代）

吾侪此道竟须伸，抱负堂堂况不伦。
每喜高才皆正伦，异时公仪有廷臣。
落花流水方愁客，细雨轻寒不着人。
且力韬钤加强饭，未须俯首叹湮沦。
和傅彦济知县
释德洪（宋代）

句法疑君每太高，湘南山水助挥毫。暂临小邑聊观政，未见全牛可受刀。

珠玉光难藏瓦砾，芝兰香岂掩蓬蒿。坐令百里清如镜，吏猾民奸岂易逃。
次韵观音寺访木犀已过
史弥宁（宋代）

金粟如来翠葆中，天香飘堕梵王宫。
西风一帚无留迹，印证浮生色是空。
赠张慈宝五行精到奇中
陈杰（宋代）

大慈寺里谈天宝，蜀产凋零此亦奇。
借我干支作正鹄，验渠祸福似蓍龟。
李虚中术曾无失，绛老人年漫不知。
大运茫茫君自扣，故乡归去定何时。
县齐偶书
孔武仲（宋代）

误恩为邑楚江浔，黾勉初疑力不任。
吏事妄窥如管豹，归心难过是笼禽。
低回未遂箕山志，慷慨犹希梁甫吟。
案牍埽空庭院静，只将趺坐当吟琴。
题钓台
邵炳（宋代）

光武休戈诏子陵，高台时暂别烟汀。
当时四海皆臣妾，独有先生占客星。
白云亲舍图 其三
李昱（明代）

束书千里别慈颜，看尽慈乌落照间。山外白云云下屋，倚门昨夜梦连环。
陈待制湖楼
赵师秀（宋代）

何处飞来缥缈中，人间惟有画图同。
两层帘幕垂无地，一片笙箫起半空。
岩竹倒添秋水碧，渚莲平接夕阳红。
游人未达蒙庄旨，虚倚栏干面面风。
和杜仲观青字诗二首之一丙寅四月京师赋
贺铸（宋代）

青袍少年子，独出青门游。
逢人少青眼，凝笑望青楼。
窗中青蛾女，正为青春愁。
心事属青鸟，青骢能少留。
颂古一百则 其八十七
释正觉（宋代）

藤枯树倒问沩山，大笑呵呵岂等闲。笑里有刀窥得破，言思无路绝机关。
赠周贲新茂才
成鹫（清代）

最初识君何处边，云窝万仞孤峰巅。我方强壮君盛年，高视阔步相后先。

客来入室大欢喜，拂拭几榻相周旋。乃云治食当入市，举手揖客姑流连。

所居去城二十里，左右前后无人烟。草鞋奋迅过奔马，提筐往返如飞仙。

须臾楗椎起速客，市中所有盈斋筵。我时饱食方洗钵，合掌赞叹居亭贤。

高才疾足事云水，何难撞破三禅天。善财慧眼马驹脚，君乎君乎胡不然。

君阳谦虚阴自许，注目相视心相怜。别来今昔各殊世，风尘回首成天渊。

三衣卸却改缝掖，万里风云高著鞭。老人独钓鹅潭水，潭水水清清见底。

大鱼小鱼夜不眠，飞入芦花明月里。何人买棹一相寻，牢锁重关净如洗。

主宾款洽异当年，惆怅出门留片纸。姓字传来忆未真，须眉说著疑相似。

似不似，昨日云窝求寂人，今竹杏坛门弟子。灵山一会记得无，莫忘瞿昙亲嘱累。

君家古佛坐道场，直裰承当建宗旨。归去分明举似翁，父母未生何者是。

要识那吒骨肉无，问取金刚周大士。
和薛先辈见寄初秋寓怀即事之作二十韵
韦庄（唐代）

玉律初移候，清风乍远襟。一声蝉到耳，千炬火然心。

岳静云堆翠，楼高日半沉。引愁憎暮角，惊梦怯残砧。

露白凝湘簟，风篁韵蜀琴。鸟喧从果烂，阶净任苔侵。

柿叶添红景，槐柯减绿阴。采珠逢宝窟，阅石见瑶林。

鲁殿铿寒玉，苔山激碎金。郄堂流桂景，陈巷集车音。

名自张华显，词因葛亮吟。水深龙易失，天远鹤难寻。

鉴貌宁惭乐，论才岂谢任。义心孤剑直，学海怒涛深。

既睹文兼质，翻疑古在今。惭闻纡绿绶，即候挂朝簪。

晚树连秋坞，斜阳映暮岑。夜虫方唧唧，疲马正駸駸。

托迹同吴燕，依仁似越禽。会随仙羽化，香蚁且同斟。
兰陵王
黄廷璹（宋代）

絮花弱。吹满斜阳院落。秋千外，无数小舟，绿水溶溶带城郭。流光漫暗觉。辜却。莺呼燕诺。欢游地，都在梦中，双蝶翩翩度帘幕。

凭谁问康乐。又粉过新梢，红褪残萼。阑干休倚东风恶。怜瑟韵空在，鉴容偷改，青青洲渚偏杜若。故交半寥寞。漂泊。镇如昨。念玉指频弹，珠泪还阁。孤灯隐隐巫云薄。奈别遽无语，恨深谁托。明朝何处，夜渐短，听画角。
久客寄邻叟
叶颙（元代）

久客秋仍晚，烟霞锁敝庐。晴江思共钓，云岭忆同锄。

贫贱交情薄，飘零酒盏疏。何当风雨夜，归读旧时书。
春欲尽天气始佳作诗自娱
陆游（宋代）

浮云飞尽见青天，拄杖闲拈瘦倚肩。
渐喜绿秧分（左禾右罢）稏，又看画柱坼秋千。
鸡豚杂遝祈蚕社，鼓笛喧哗竞渡船。
惟有此翁无一事，闭门赢得日高眠。
武夷有感十一首
白玉蟾（宋代）

两脚初收起暮烟，芒鞋竹杖翠云边。
东风解发阳春意，放出落花啼鸟天。
夜游宫（生日代人献江宰）
吕渭老（宋代）

帘外繁霜未扫。楼角动、玉绳横晓。百和交焚瑞烟绕。霁霞明，画屏深，天渺渺。

喜色连池沼。荐眉寿、玉儿娇小。早晚除书下天表。日初长，莫等闲，孤一笑。
拟苏李别诗二首 其二
陈良珍（明代）

晨风暮栗烈，游子戒行役。烟云蔽四野，停车惨不发。

临河送将归，恋恋难为别。飙尘倏聚散，日月递盈缺。

与君万里外，恩情中道绝。明发不相待，展步即胡越。

勉力树令名，庶以慰蕴结。
送蒲君赴陕西漕属
晁说之（宋代）

殽函为客乐，巴蜀故乡荣。
风雪担书梦，旌旗从使行。
黩兵烽燧息，积粟犬羊平。
同谷曾谈话，知君笔阵横。
宿慧山寺
王武陵（唐代）

秋日游古寺，秋山正苍苍。泛舟次岩壑，稽首金仙堂。

下有寒泉次，上有珍禽翔。石门吐明月，竹木涵清光。

中夜河沈沈，但闻松桂香。旷然出尘境，忧虑澹已忘。
柳初新 春柳
江淑则（清代）

灞岸骊歌初送别，眉晕翠痕轻碧。丰神袅娜，剧怜飘逸，瞥眼碧碧密密。

疑是垂云环列。欲攀枝，离愁难说。三起三眠时节。

万千丝、香郊芳陌。鹧鸪唤雨，鸧鹒啼日，画出清明寒食。

镇销魂、数声长笛。
送李盘中真人代祀江南三名山
陈旅（元代）

弱水回风不受帆，三山只在大江南。使槎真带秋星湿，仙掌遥江夕露甘。

琮玉礼神通景气，宝香随地结晴岚。泰坛建论昭灵贶，老我犹能效史谈。
题画芭蕉蔷薇图 其一
吴灏（清代）

蔷薇过午红香褪，绿蜡垂阴夏梦长。骤雨晚凉消溽暑，半池水墨写馀香。
向通判挽诗二首 其一
洪适（宋代）

屡荐声名白，低飞鬓发苍。平生几朱绂，梦寐一黄粱。

利刃盘根出，明珠后乘光。洪都囚不死，阴德未渠央。
木兰花（晨景）
莫将（宋代）

梅边晓景清无比。林下诗人呵冻指。玉龙留住麝脐烟，银漏滴残龙脑水。

晨光渐渐收寒气。昨夜遗箸犹在地。好生折赠镜中人，只恐绿窗慵未起。
九月廿一夜震霆大雪因述长句
戴梓（清代）

去家路五千，闻见颇有异。四月冰不澌，八月霜满地。

地北寒自多，推天固有意。胡为冰雪中，忽闻震雷厉。

忆昨拨残灯，拥衾读遗史。窦窍忽悲鸣，如匣出虎兕。

顾门慎扊扅，拣絮覆两子。雷声震屋尘，电光烛窗纸。

畏寒我无眠，檐瀑喧未已。虚枕不成寐，暗室光忽紫。

天又东南倾，地复西北圮。巨响自何来，副坼邻树圮。

两子梦中惊，抱母啼不止。一夜如海行，洪涛打船底。

临晨起开门，门被滕六砌。璀璨成玉京，迷茫失天际。

滑澾阻我行，满地琳琅碎。敝裘典未归，乌金贵难贳。

嗟嗟九月中，景象竟如是。遥想冬深时，凛冽复何似。

昔闻寒时雷，动蛰蛇俱死。蛇死不伤人，毒去我所喜。

唯彼秋奇寒，半生未见此。矫首逐南鸿，哀鸣望乡里。
次韵送水纹簟与芸居
胡仲弓（宋代）

火云飞空风日恶，展转吟身何所托。
珊瑚为枕玉为床，数卷新所慰寥寞。
湘纹曾浸水晶寒。有时才展生微澜。
持与芸居作清供，百年强健长追欢。
何日一樽陪李贺，羽扇纶巾看高卧。
呈翁司理名方子擢婺邑
许月卿六（宋代）

桃李春风山谷酒，河阳桃李更春风。
风流建水翁承赞，樽酒论文千载同。
方孺人挽词
周必大（宋代）

处士诗名满古今，外家文采切星辰。
中郎有女曾传业，武子趋星更慰人。
谖草正开堂北向，扶桑莫返日西沦。
可怜寂寞湘江路，燐走萤飞翠柏新。
湖山
陆游（宋代）

东西二十里，相望两平桥。
傍水多投钓，穿云有负樵。